**ELŐTERJSZTŐI INDOKOLÁS**

Az önkormányzat 2021. évi átmeneti finanszírozásáról és költségvetési gazdálkodásáról szóló önkormányzati rendelet megalkotásának szükségességét a jogalkotásról szóló 2010. CXXX. törvény *(Jat.)* 18. §-ára figyelemmel, részletesen az alábbi okokkal és célokkal indokolom:

Az államháztartásról szóló 2011. évi CXCV. törvény 25. §-a szerint:

*„25. § (1) Ha a költségvetési rendeletet a képviselő-testület a költségvetési évben legkésőbb március 15-ig nem fogadta el, az átmeneti gazdálkodásról rendeletet alkot, amelyben felhatalmazást ad, hogy a helyi önkormányzat és költségvetési szervei a bevételeiket folytatólagosan beszedhessék, kiadásaikat teljesítsék.*

*(2) Az átmeneti gazdálkodásról szóló rendeletben meg kell határozni a felhatalmazás időtartamát. A felhatalmazás az új költségvetési rendelet hatálybalépésének napján megszűnik.*

*(3) Ha a képviselő-testület a költségvetési rendeletet a költségvetési év kezdetéig vagy az átmeneti gazdálkodásról szóló rendelet hatályvesztéséig nem alkotta meg, és az átmeneti gazdálkodásról rendeletet nem alkotott, vagy az átmeneti gazdálkodásról szóló rendelet hatályát vesztette, a polgármester jogosult a helyi önkormányzatot megillető bevételek beszedésére és az előző évi kiadási előirányzatokon belül a kiadások arányos teljesítésére.*

*(4) A (3) bekezdés alapján folytatott gazdálkodásról a képviselő-testület részére a polgármester beszámol. A képviselő-testület az új költségvetési rendeletet az (1) és (3) bekezdés szerint beszedett bevételeket és teljesített kiadásokat az új költségvetési rendeletbe beépítve fogadja el.”*

A fenti jogszabályi rendelkezések alapján a 2021. évi átmeneti időszak költségvetési gazdálkodására, az önkormányzati feladatok átmeneti finanszírozására vonatkozó rendelet megalkotásának célja, hogy az önkormányzati és intézményi gazdálkodás működőképessége, folyamatossága – bizonyos kötöttségek mellett – biztosított legyen 2021. január 1-jétől a költségvetési rendelet elfogadásáig terjedő időtartamra.

Ez annyit jelent, hogy a Közgyűlés felhatalmazása alapján az átmeneti időszak alatt befolyó bevételek mellett az intézmények (feladatok) kiadásainak fedezetére a rendelet-tervezet szerint támogatásban részesülnek.

Az átmeneti gazdálkodásról szóló rendelet megalkotása és végrehajtása során fontos szempont, hogy a Magyarország helyi önkormányzatairól szóló 2011. évi CLXXXIX törvény 111. § (4) bekezdése alapján 2013. évtől az Önkormányzat költségvetésében működési hiány nem tervezhető, ezért a költségvetési rendelet elfogadásáig elsősorban a kötelező feladatok ellátásával összefüggésben felmerülő kiadások teljesítése javasolt.

A számított és javasolt egy havi működési támogatás meghatározásának alapja a 2020. évi eredeti költségvetésben jóváhagyott működési kiadások 1/12-ed része havonta, csökkentve az intézmények esetében a saját bevételek időarányos összegével. Amennyiben a havi működési támogatás igénye meghaladja a megállapított mértéket, úgy a többletigény külön elbírálás alá esik, melyről a polgármester dönt.

Tekintettel arra, hogy az átmeneti gazdálkodásról szóló rendelet a működési kiadások kifizethetőségét az előző évi költségvetésben szereplő eredeti előirányzatok 1/12-ed részéig teszi lehetővé, emiatt a rendelet külön pontokban tartalmazza azokat a működési és felhalmozási tételeket, amelyekre vonatkozóan a 2020. évi költségvetés eredeti előirányzatot nem tartalmazott, de a feladatok ellátásának folyamatossága érdekében az átmeneti gazdálkodás időtartama alatt a kifizetések teljesíthetők.

A rendelet-tervezet a kiadások teljesítésénél szigorításokat ír elő az alábbiak szerint:

* felújítási és felhalmozási kiadások – a rendeletben nevesített tételek kivételével – csak a 2020. évi kötelezettségvállalások áthúzódó tételei erejéig teljesíthetők;
* béremelésre a 2021. évi költségvetési rendelet elfogadásáig csak abban az esetben kerülhet sor, amennyiben azt törvény vagy önkormányzati rendelet teszi kötelezővé;
* jutalom kifizetésére a 2021. évi költségvetési rendelet elfogadásáig nem kerülhet sor, kivéve a jubileumi jutalmat és a célfeladat alapján kifizethető céljutalmat.

2016. évben megkezdődött a Modern Városok Program megvalósítása, amely a 2020. évben tovább folytatódott. A Program sikeres végrehajtásához javasoljuk, hogy a Közgyűlés a 2021. évi átmeneti gazdálkodás időtartama alatt adjon felhatalmazást a polgármesternek a szükséges eljárások lefolytatására (pl. közbeszerzési eljárások lefolytatására, műszaki ellenőrök megbízására, szerződések megkötésére).

Az átmeneti időszakban az önkormányzat 2021. évi gazdálkodásának beindításához az alábbi bevételekkel számolunk:

* a beszedett önkormányzati és intézményi saját bevételek;
* a központi költségvetésből a 2021. évi költségvetéshez biztosított bevételek időarányos része;
* alanyi jogon járó feladat alapú állami támogatásból származó bevételek, valamint a
* pályázati projektek támogatási bevételei.

Az átmeneti gazdálkodásra javasolt polgármesteri felhatalmazás a 2021. évi költségvetési rendelet hatályba lépésének napján megszűnik. A felhatalmazás időtartama alatt beszedett bevételeket és teljesített kiadásokat a 2021. évi költségvetési rendeletbe kell beilleszteni.

A szabályozás új elemeinek várható hatásai között azzal számolunk, hogy az önkormányzati és intézményi gazdálkodás működőképessége, folyamatossága biztosított lesz.

A fentiek miatt indokolttá vált a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, a veszélyhelyzet kihirdetéséről szóló 478/2020. (XI. 3.) kormányrendeletre tekintettel az önkormányzat 2021.évi átmeneti gazdálkodásáról szóló rendelet polgármesteri hatáskörben való megalkotása.

Jelen indokolás a Jat. 18. § (3) bekezdése, valamint a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) számú IM rendelet 20. § (3) bekezdése alapján közzétételre kerül.